Backen Sebastian Bergholt vil fra den kommende sæson tørne ud på isen for Aalborg Pirates. Ishockeyklubben har har skrevet kontrakt med den tidligere Rødovre- og Frederikshavn spiller for en enkelt sæson. - Sebastian Bergholt er en af Metal Ligaens stærkeste danske backs og bringer en masse rutine ind på holdet. Han er en offensivt spillende back, som vil passe perfekt ind i den måde, vi gerne vi spille ishockey på. Han har spillet knap 400 kampe i Metal Ligaen og har været en stærk spiller de seneste sæsoner, siger Pirates-cheftræner Garth Murray. Sebastian Bergholt har spillet stort set hele sin seniorkarriere i Rødovre. I 2016/2017-sæsonen var det dog hos Aalborg-rivalerne Frederikshavn White Hawks, at den 25-årige back spillede. Sebastian Bergholt var udtaget til A-landsholdet i den netop overståede sæson, og han har flere kampe på cv'et for Danmark ved både U18 og U20 VM. - Vi ser det som et scoop, at vi har kunnet lokke Sebastian fra hans trygge rammer i Rødovre til Aalborg i den kommende sæson. Den sportslige sektor har haft et godt øje til Sebastian i de seneste sæsoner, hvor han har leveret godt for Rødovre, lyder det fra Garth Murray. Sebastian Bergholt står noteret for 372 kampe i Metal Ligaen, hvor det er blevet til 116 point, 24 mål og 92 assists.

Referat:
Ishockeyklubben Aalborg Pirates har sikret sig backen Sebastian Bergholt for den kommende sæson.